Արմեն Սարգսյանի բրիտանական քաղաքացիության առնչությամբ անցնող շաբաթվա ընթացքում մեզ հաջողվեց ձեռք բերել HMRC-ին եւ Companies House-ին (Բրիտանիայի հարկային իշխանությանը) ներկայացված եւ հրապարակման արգելք չունեցող շուրջ երկու տասնյակ պաշտոնական փաստաթղթեր (Անգլիայում եւ Ուելսում գրանցված թիվ 04451865 ընկերությանն առնչվող, որի տնօրենը 2002-ի հիմնադրումից մինչեւ 2015-ի լուծարումը եղել է պրն Սարգսյանը): Այդ փաստաթղթերն արտացոլում ու հաստատում են, որ, ինչպես 2003-2011թթ., այնպես էլ 2012, 2013, 2014թթ. պրն Արմեն Սարգսյանն ունեցել է բրիտանական քաղաքացիություն (British nationality), մշտական բնակության վայրը եղել է Մեծ Բրիտանիան (չնայած հակառակն ապացուցելու ՀՀԿ քվազի-իրավաբանների անձնուրաց ջանքերին), եւ մասնավոր հասցեն, որտեղ հիմնականում բնակվել է նա, ունի Westminster, London, SW1P 1NH փոստային կոդը: HMRC-ին կեղծ տվյալ հայտնելն առաջացնում է քաղաքացիական կամ քրեական պատասխանատվություն, հետեւաբար, գոնե շրջահայացությունից ելնելով, պրն Սարգսյանն այդ փաստաթղթերում կեղծ տվյալ չէր հայտնի: